

**An Chomhairle Ealaíon**

**Treoir Earnála**

**Róil agus Freagrachtaí maidir le Cosaint**

**An Chomhairle Ealaíon, Treoir Earnála**

**Róil agus Freagrachtaí maidir le Cosaint**

**Réamhrá**

Tá róil agus freagrachtaí sonracha ag roinnt daoine a oibríonn le leanaí (faoi bhun 18 mbliana d’aois) nó daoine fásta (18 mbliana d’aois os a chionn sin, ar daoine fásta iad a d’fhéadfaí a mheas a bheith soghonta agus i mbaol mí-úsáide). Tá an treoir seo deartha chun tacú le heagraíochtaí in earnáil na n‑ealaíon, grúpaí, agus ealaíontóirí aonair a machnamh a dhéanamh ar fheidhmeanna na ndaoine siúd a bhfuil príomhphoist/príomhróil acu.

## Freagracht an Uile Dhuine í an Chosaint

Tá freagracht ar na daoine siúd uile in Earnáil na nEalaíon a oibríonn le leanaí agus/nó daoine fásta atá i mbaol mí-úsáide sábháilteacht agus leas a chur chun cinn. Is den tábhacht é go dtuigeann gach fostaí agus oibrí deonach a mbeartas agus nósanna imeachta agus go gcomhlíonann siad iad, go bhfaigheann siad rochtain ar eolas agus oiliúint lena chinntiú gur féidir leo a gcuid dualgas a chomhlíonadh go héifeachtach, go mbíonn siad san airdeall ar chomharthaí agus táscairí mí-úsáide agus go ndéanann siad aon ábhar imní nó aon líomhain maidir le mí-úsáid a thuairisciú lena chinntiú go ndéantar leanaí agus daoine fásta a chosaint ar dhíobháil.

## Ról an Phearsanra Shinsearaigh in Eagraíochtaí Ealaíon a oibríonn le leanaí agus/nó le daoine fásta atá i mbaol mí-úsáide

Ba cheart don phearsanra sinsearach a chinntiú go bhfuil beartais agus nósanna imeachta um chosaint i bhfeidhm agus go bhfuil fáil ag gach fostaí agus oibrí deonach orthu (agus ag daoine eile arna iarraidh sin). Ní mór dóibh a chinntiú go bhfaigheann fostaithe agus oibrithe deonacha eolas, oiliúint agus tacaíocht lena chur ar a gcumas ábhair imní a aithint agus a thuairisciú. Tá príomhról ag an bpearsanra sinsearach maidir le maoirseacht agus rialachas ar na córais chosanta lena gcinntítear go bhfuil an reachtaíocht, na beartais agus na nósanna imeachta ábhartha á gcomhlíonadh ag an eagraíocht/grúpa, mar aon leis an treoir um dhea-chleachtas.

Tá príomhról ag an bpearsanra sinsearach maidir le cultúr neamhfhulaingthe a chur chun cinn i leith aon chineál mí-úsáide, is cultúr ina n oibríonn fostaithe agus oibrithe deonacha lena chinntiú gur féidir le leanaí agus daoine fásta a bheith rannpháirteach sna healaíona saor ó dhíobháil.

## Róil atá leagtha amach sa Reachtaíocht – An tAcht um Thús Áite do Leanaí, 2015

### Ábhair Mhachnaimh maidir le Daoine faoi Shainordú

#### Cé hiad Daoine Faoi Shainordú?

Is daoine iad daoine faoi shainordú a bhíonn i dteagmháil le leanaí agus/nó a dteaghlaigh agus a bhfuil ról lárnach acu mar gheall ar a gcáilíochtaí, a gcuid oiliúna, agus/nó ról fostaíochta cúnamh a thabhairt chun leanaí a chosaint ó dhíobháil.

#### Cad iad na hoibleagáidí atá ar Dhuine faoi Shainordú?

Cuireann an tAcht um Thús Áite do Leanaí, 2015 oibleagáid dhlíthiúil ar dhaoine áirithe, ar gairmithe cuid mhaith díobh, tuairisc a thabhairt do Tusla - an Ghníomhaireacht um Leanaí agus an Teaghlach faoi imní i dtaca le cosaint leanaí ag tairseach shainithe nó os a chionn. Ní mór do na daoine sin faoi shainordú cuidiú le Tusla, arna iarraidh sin, sa mheasúnú a dhéanann sí ar imní faoi chosaint leanaí i dtaca le leanaí a bhí luaite i dtuairisc faoi shainordú.

#### An chaoi le seiceáil más Duine Faoi Shainordú thú.

Tá liosta de na daoine a aicmítear mar dhaoine faoi shainordú faoin Acht le fáil i Sceideal 2 den Acht um Thús Áite do Leanaí, 2015.

#### Cosaint ar Dhliteanas Sibhialta.

Má cheanglaítear ort eolas a roinnt le Tusla le linn duit cúnamh a thabhairt sa mheasúnú ar riosca do leanbh, cosnaítear thú ar dhliteanas sibhialta faoi alt 16(3) den Acht um Thús Áite do Leanaí, 2015.

#### Ábhair Imní a Forbraíodh Lasmuigh de do phost/ról.

Níl feidhm ag an oibleagáid dhlíthiúil chun tuairisc a thabhairt faoin Acht ach amháin maidir le heolas a fhaigheann tú i gcaitheamh do chuid oibre gairmiúla nó fostaíochta. Níl feidhm aici maidir le heolas a fhaigheann tú lasmuigh de do chuid oibre, cuir i gcás, eolas a thugtar duit bunaithe ar chaidreamh pearsanta seachas caidreamh gairmiúil. Mar sin féin, ba cheart duit freagra a thabhairt i gcónaí más rud é go bhféadfadh leanbh a bheith i mbaol díobhála ó mhí-úsáid nó faillí.

#### Eolas agus Oiliúint.

Ceanglaítear ar fhostaithe liosta de na daoine faoi shainordú laistigh den eagraíocht a choimeád. Ba cheart dóibh a chinntiú go bhfaigheann daoine faoi shainordú eolas agus oiliúint chuí maidir le cosaint ar mhaithe lena chur ar a gcumas a gcuid oibleagáidí a chomhlíonadh go héifeachtach.

#### Naisc.

[Tús Áite do Leanaí: An Treoir Náisiúnta 2017, Caibidil 3, Daoine faoi Shainordú](https://www.gov.ie/pdf/?file=https://assets.gov.ie/25844/b90aafa55804462f84d05f87f0ca2bf6.pdf#page=null)

[Bileog Eolais Tusla le haghaidh Daoine faoi Shainordú](https://www.tusla.ie/children-first/mandated-persons/)

[Clár Ríomhfhoghlama Tusla, Tuiscint a Fháil ar Ról na nDaoine faoi Shainordú](https://www.tusla.ie/children-first/mandated-persons/mandated-person-role-and-responsibilities-elearning-module/)

#### **Ábhair Mhachnaimh le haghaidh Eagraíochtaí le linn Duine Iomchuí a Cheapadh**

#### Cad is Duine Iomchuí ann?

Is ionann Duine Iomchuí agus príomhról atá leagtha amach san Acht um Thús Áite do Leanaí, 2015. Is duine é arna roghnú agus arna cheapadh ag eagraíocht/grúpa le bheith mar dhuine teagmhála i leith a Ráitis um Choimirciú Leanaí.

#### Cé atá i dteideal a bheith ina Dhuine Iomchuí ar son Eagraíochta/Grúpa?

Is den tábhacht go gceapfadh an eagraíocht/grúpa duine atá eolach ar chosaint leanaí agus ar an gcaoi a n‑oibríonn sí ina n‑eagraíocht, sa chaoi gur féidir leis an duine sin ceisteanna a fhreagairt a d’fhéadfadh a bheith ag leanaí, a dteaghlaigh nó ag daoine eile maidir leis an Ráiteas um Choimirciú Leanaí.

#### Eolas a chur ar fáil do Leanaí, dá dTeaghlaigh agus do Dhaoine Eile.

Ba cheart sonraí teagmhála an Duine Iomchuí a bheith ar fáil sa Ráiteas um Choimirciú Leanaí, sa chaoi gur féidir leo siúd atá ag lorg eolais teacht go héasca ar dhuine atá in ann a gcuid ceisteanna a fhreagairt.

#### Nós imeachta maidir le Duine Iomchuí a Cheapadh.

Ba cheart d’eagraíochtaí/grúpaí a nós imeachta maidir le Duine Iomchuí a roghnú a chuimsiú ina ndoiciméad beartais agus nós imeachta. Mar shampla, an chaoi a roghnaítear an duine agus an chaoi a gcinntear agus a gcomhaontaítear an ceapachán sin.

### Róil atá leagtha amach sa Treoir Náisiúnta – Tús Áite do Leanaí: Treoir Náisiúnta 2017

### Ábhair Mhachnaimh le haghaidh Eagraíochtaí le linn dóibh Teagmhálaí Ainmnithe agus Teagmhálaí Ainmnithe Ionaid a Cheapadh

#### Céard is Teagmhálaí Ainmnithe ann?

Is ionann Teagmhálaí Ainmnithe agus ról atá leagtha amach sa treoir dea-chleachtais (Tús Áite do Leanaí: Treoir Náisiúnta 2017). Tá freagracht orthu as déileáil le hábhair imní maidir le cosaint leanaí agus as a chinntiú go leantar nós imeachta na heagraíochta/an ghrúpa. Tá an Teagmhálaí Ainmnithe freagrach as a chinntiú go gcuirtear ábhair imní maidir le faillí nó mí-úsáid leanaí ar aghaidh gan mhoill chuig Tusla agus go n‑úsáidtear an nós imeachta tuairiscithe ceart. Is ionann Teagmhálaí Ainmnithe Ionaid agus duine ar féidir leis freagrachtaí an Teagmhálaí Ainmnithe a thógáil ar láimh mura mbíonn sé ar fáil.

#### Cé atá i dteideal a bheith ina Theagmhálaí Ainmnithe nó ina Theagmhálaí Ainmnithe Ionaid ar son Eagraíochta/Grúpa?

Ba cheart don Teagmhálaí Ainmnithe a bheith ar an eolas faoi chosaint leanaí agus an chaoi a n‑oibríonn sí ina n‑eagraíocht/grúpa. Ba cheart buneolas maith a bheith aige ar bheartais agus nósanna imeachta na heagraíochta/an ghrúpa agus go n‑aithneodh sé an tábhacht atá le hobair ildisciplíneach i gcosaint leanaí, i.e. gur cheart dóibh siúd uile a bhfuil baint acu leis an leanbh oibriú le chéile chun leas an linbh.

Ba cheart go mbeadh ainm agus sonraí teagmhála an Teagmhálaí Ainmnithe agus an Teagmhálaí Ionaid ar fáil do gach fostaí agus oibrí deonach a oibríonn laistigh d’eagraíocht/grúpa, sa chaoi gur féidir teagmháil a dhéanamh leo go héasca sa chás go dtiocfadh ábhar imní chun cinn i dtaobh cosanta.

#### Céard iad na Príomhfheidhmeanna atá ag Teagmhálaí Ainmnithe?

Ní mór don Teagmhálaí Ainmnithe nó don Teagmhálaí Ainmnithe Ionaid a bheith ar fáil chun ábhair imní nó líomhaintí i leith mí-úsáide a fháil agus a chinntiú go gcomhlíontar gach oibleagáid maidir le tuairisciú. Bailíonn sé faisnéis ábhartha le fáil amach cibé an bhfuil forais réasúnacha ann i gcomhair imní agus baineann sé leas as comhairliúchán le hOibrí Sóisialta ar Dualgas de chuid Tusla mura mbíonn sé cinnte más ionann ábhair imní áirithe agus forais réasúnacha. Coinníonn an Teagmhálaí Ainmnithe taifid chuí, lena n‑áirítear ráiteas scríofa soiléir d’fhostaí/oibrí deonach a tharraingíonn ábhar imní anuas, má tá sé socraithe ag an Teagmhálaí Ainmnithe gan tuairisc a thabhairt do Tusla maidir leis an imní. Cuireann sé tacaíocht ar fáil d’fhostaithe agus d’oibrithe deonacha, do leanaí, agus dá dteaghlaigh, agus is eisean a choinníonn teagmháil le gníomhaireachtaí eile.

#### Nós Imeachta chun Teagmhálaí Ainmnithe agus Teagmhálaí Ainmnithe Ionaid a Cheapadh.

Luaitear in *Tús Áite do Leanaí: Treoir Náisiúnta (2017)* gur cheart d’eagraíochtaí poiblí agus príobháideacha araon a chuireann seirbhísí ar fáil do leanaí smaoineamh ar Theagmhálaí Ainmnithe a cheapadh. Tá sé tairbheach freisin Teagmhálaí Ainmnithe Ionaid a cheapadh ar féidir leis na freagrachtaí a thógáil ar láimh nuair nach mbíonn an Teagmhálaí Ainmnithe ar fáil.

#### Eolas agus Oiliúint.

Ba cheart do Theagmhálaithe Ainmnithe agus do Theagmhálaithe Ainmnithe Ionaid rochtain a fháil ar eolas agus oiliúint chuí maidir le cosaint ar mhaithe lena chur ar a gcumas a gcuid oibleagáidí a chomhlíonadh go héifeachtach. Féadfaidh baint a bheith acu freisin maidir le hoiliúint a chur ar dhaoine eile laistigh dá n‑eagraíocht nó dá ngrúpa.

#### Naisc.

[Tús Áite do Leanaí: An Treoir Náisiúnta 2017, Caibidil 4](https://www.gov.ie/pdf/?file=https://assets.gov.ie/25844/b90aafa55804462f84d05f87f0ca2bf6.pdf#page=null)

[Clár Ríomhfhoghlama Tusla, Ról agus Freagrachtaí an Teagmhálaí Ainmnithe](https://www.tusla.ie/children-first/organisations/appointing-a-designated-liaison-person/)

## Róil atá leagtha amach sa Bheartas Náisiúnta – Cosaint Daoine Saghonta atá i mBaol Mí-úsáide 2014

### Ábhair mhachnaimh maidir le ról/feidhm an Chomhordaithe um Chosaint maidir le Cosaint Daoine Fásta

#### Céard is comhordaitheoir um chosaint ann maidir le cosaint daoine fásta?

I gCosaint Daoine Fásta, go háirithe i suíomhanna Sláinte agus Cúraim Shóisialta arna gcur ar fáil nó arna maoiniú ag FSS, is ann d’fheidhm/ról ar a dtugtar an tOifigeach Ainmnithe, is duine a chinntíonn comhordú éifeachtach ar fhreagra cosanta nuair a tharraingítear ábhar imní anuas maidir le mí-úsáid nó nuair a thagann a leithéid chun solais. Taobh amuigh de na suíomhanna sláinte agus cúraim shóisialta sin, i gcuid mhaith earnálacha (suíomhanna oideachais agus Earnáil na nEalaíon san áireamh), a bhíonn rannpháirteach le daoine fásta a d’fhéadfaí a mheas a bheith soghonta agus i mbaol mí-úsáide, tá duine ina n‑eagraíocht/grúpa acu a chomhlíonann an ról/an fheidhm sin, i.e. déanann sé comhordú ar an bhfreagra ar aon ábhar imní maidir le mí-úsáid ar dhuine fásta atá i mbaol. Is minic gurb é an téarma cineálach a úsáidtear ná Comhordaitheoir um Chosaint, agus tá an fheidhm/ról seo cosúil leis an Teagmhálaí Ainmnithe um Chosaint Leanaí (tugtar faoi deara go bhfuil ról agus feidhm an Teagmhálaí Ainmnithe do leanaí leagtha amach in *Tús Áite do Leanaí: An Treoir Náisiúnta*).

#### Cé atá i dteideal a bheith ina Chomhordaitheoir um Chosaint ar son Eagraíochta/Grúpa?

Is iondúil gurb é duine sinsearach laistigh den eagraíocht/grúpa a chomhlíonann an ról/an fheidhm seo. Ba cheart don Chomhordaitheoir um Chosaint a bheith ar an eolas faoi chosaint daoine fásta agus an chaoi a n‑oibríonn sí ina n‑eagraíocht/grúpa. Ba cheart buneolas maith a bheith aige ar bheartais agus nósanna imeachta na heagraíochta/an ghrúpa maidir le cosaint daoine fásta agus go n‑aithneodh sé an tábhacht atá le hobair ildisciplíneach i gcosaint daoine fásta.

Ba cheart go mbeadh ainm agus sonraí teagmhála an Chomhordaitheora um Chosaint agus an Chomhordaitheora Ionaid ar fáil do gach fostaí agus oibrí deonach a oibríonn laistigh d’eagraíocht/grúpa, sa chaoi gur féidir teagmháil a dhéanamh leo go héasca sa chás go dtiocfadh ábhar imní chun cinn i dtaobh cosanta.

#### Céard iad na Príomhfheidhmeanna atá an gComhordaitheoir um Chosaint?

Maidir le cosaint daoine fásta, is den tábhacht go mbeadh an comhordaitheoir um chosaint nó an comhordaitheoir ionaid ar fáil chun ábhair imní nó líomhaintí mí-úsáide i leith daoine fásta a fháil. Is é an ról atá aige ná eolas bunúsach ábhartha a bhailiú agus a chinntiú go ndéantar taifead i scríbhinn. Leagtar amach an t‑eolas atá de dhíth san fhoirm atreoraithe de chuid Fheidhmeannacht na Seirbhíse Sláinte maidir le hÁbhair Imní i dtaobh Cosanta. Tá nasc thíos chuig suíomh gréasáin FSS mar ar féidir an fhoirm atreoraithe le haghaidh gach Foirne Slánchumhdaithe agus Cosanta de chuid FSS a íoslódáil.

 Is é príomhról agus príomhfheidhm an Chomhordaitheora um Chosaint ná a chinntiú go bhfuil an duine sábháilte agus a chinntiú go gcomhlíontar na hoibleagáidí tuairiscithe uile; áirítear leis sin eolas a roinnt leis an bhFoireann Slánchumhdaithe agus Cosanta de chuid Fheidhmeannacht na Seirbhíse Sláinte do dhaoine fásta agus/nó leis an nGarda Síochána.

Má tá imní ar an gComhordaitheoir um Chosaint maidir le duine fásta atá i mbaol ach nach bhfuil sé cinnte ar cheart an t‑ábhar/na hábhair imní maidir le mí-úsáid a thuairisciú, is féidir leis dul i dteagmháil le Foireann Slánchumhdaithe agus Cosanta FSS sa cheantar áitiúil agus iarraidh labhairt le hoibrí sóisialta chun an t‑ábhar imní a phlé. Tugann an comhairliúchán sin deis chun an t‑ábhar imní a phlé go ginearálta agus comhairle a fháil ar cibé an bhfuil gá le tuairisc fhoirmiúil maidir leis an imní don Fhoireann Slánchumhdaithe agus Cosanta de chuid FSS agus/nó don Gharda Síochána (más cuí). Is den tábhacht taifead a choinneáil ar an teagmháil sin, lena n‑áirítear, dáta, am, modh teagmhála, ainm an oibrí shóisialta agus aon chomhairle a thugtar. Iarr ar Fhoireann Slánchumhdaithe agus Cosanta FSS a gcomhairle a dheimhniú leat i scríbhinn ar mhaithe le do thaifid féin.

#### Eolas agus Oiliúint

Eagraíochtaí agus grúpaí in Earnáil na nEalaíon, a cheap comhordaitheoir um chosaint maidir le cosaint daoine fásta, ba cheart dóibh a chinntiú go gcuirtear oiliúint ar fáil don fhostaí a thógann an ról/an fheidhm ar láimh.

#### Naisc

[FSS Cosaint Daoine Fásta](https://www.hse.ie/eng/about/who/socialcare/safeguardingvulnerableadults/)

[FSS foirm atreoraithe um Chosaint Daoine Fásta](https://www.hse.ie/eng/about/who/socialcare/safeguardingvulnerableadults/safeguardingvulnerablepersonscommunityreferralforms.html)

[Éire a Chosaint](https://safeguardingireland.org/safeguarding/)